Polisie gee verkeerde DNS uitslae in Mooinooi-moorde | Kormorant
Thai cave boys leave hospital, speak to media – VIDEOS - 45 mins ago
Polisie gee verkeerde DNS uitslae in Mooinooi-moorde
Familielede van die twee vermoorde Mooinooi-vroue moes dié week ‘n verdere skok beleef toe die polisie hulle inlig dat die DNS-uitslae wat bekend gemaak is, “verkeerd gelees” is en dat die oorskot, wat gevind is, nie aan Joey van Niekerk, maar aan Anisha van Niekerk behoort.
Joey se familie moes op 26 April in die Brits-landdroshof hoor dat die verbrande beendere wat op die moordplaas in Buffelsfontein gevind is, dié van Joey is. Anisha se oorskot was toe, volgens die polisie, nog nie gevind nie.
Joey se tannie, Joey Burnard, is Vrydag deur die ondersoekbeampte, kol Mojafela Nkosi oor die foon ingelig dat daar ‘n fout was en die DNS-verslag “verkeerd gelees” is. Hy het aan haar gesê die oorskot is dié van Anisha. Ek het Anisha se familie gekontak en verneem dat die polisie nog nie met hulle in kontak was nie. Ek moes hulle, sowel as Joey se suster en broer vertel. Dit was baie moeilik,” het Burnard aan Kormorant gesê.
Dit was reeds vir Joey se familie ‘n groot skok om die ‘uitslae’ in die hof te moes hoor. “Maar ten minste kon ons begin om haar dood te verwerk. Ons het reeds begin reëlings tref om haar oorskot te gaal haal en ‘n roudiens te reël, en nou dit,” het Joey se suster, Rina Payne gesê. “Dit voel of alles van voor af begin.”
Die polisie het dié week gereageer deur te sê hulle vra om verskoning vir die ongerief aan die families. “Daar was ‘n fout in die hof gemaak,” het polisiewoordvoerder, adjudant-offisier Mpeile Talane, gesê.
“Nou sê die polisie hulle is jammer, maar hulle het nie ‘n idee wat hulle aan die families gedoen het nie,” het Burnard gesê.
Joey en Anisha het in Desember van hul plaas in Mooinooi verdwyn. Hul uitgebrande motor is later naby Magaliesburg gevind. en die oorskot op die plaas van ‘n paneelklopper, wat ‘n werkswinkel by die twee vroue gehuur het.
Die 52-jarige paneelklopper, die sogenaamde ‘baasbrein’ agter die moorde, sy vrou (21), sy seun (29) en dié se meisie (18), twee van sy werkers (23 en 18) en nog twee mans (35 en 36) word beskuldig van moord, sameswering tot moord, ontvoering, verkragting, roof met verswarende omstandighede en inbraak.
Die ‘baasbrein’ se vrou, seun en sy meisie is borgtog toegestaan. Die agt beskuldigdes verskyn weer op 25 Mei in die Brits-landdroshof.
Sien ook: Moordplaas bene Joey s’n